《早行界上迓何使者》
宋代·郭印

天星半牢落，月窗光炯炯。
僮婢寐正酣，四邻鸡犬静。
而我独何寐，倒衣不及整。
呵鞭驱蹇驴，霜风破裘领。
既无王事敦，又匪奉朝请。
穷年惫将迎，功业羞明镜。
相如徒四壁，季子无二顷。
何时涤尘缨，农亩迹甘屏。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。